Cesarhanmun/geonobi-data huggingface dataset:
地名: 三水 (咸鏡道, 都護府)
年: 1798.0

○咸鏡道觀察使李集斗, 以厚州鎭設置節目, 啓。 
                【一, 鎭治在祥覇
                  東坪十八峯下, 東至三水府界衝天嶺四十里, 西至廢四郡界立巖十里, 南至三水府界紫芝嶺三十里, 西南至三水府界厚州鎭一百七十里, 北至鴨綠江三里。 四境內元戶八百六十有二, 人口男丁一千八百六十八, 女一千三百四十七。 一, 倉庾參互民戶酌量道里, 都倉及東社、南社、金甲巨里等四倉已爲營建。 一, 官制旣以獨鎭兼防守將爲定, 長津府且是防守將, 不無左右之別, 當以南關右防守將施行。 一, 獨鎭軍制依茂山新設時例, 以步軍二哨定額。 四處流入之民, 難於一時充役, 限明年次次塡充, 隨其前頭募入多少, 漸次增額。 一, 將校則中軍一員、把摠二員、知彀官一員、旗皷官二員、旗牌官十員、軍器監官一員、兵房軍官二員定額差定, 旗手哨官一員、搪報哨官一員, 擇牌官中兼差, 中軍及兵房軍官, 毋論鄕武, 必以有風力熟諳軍務者, 各別擇差, 把摠及知彀官、旗皷官, 武列數少, 亦令互差。 一, 防守軍依長津例, 以五百名定額。 一, 本鎭設置禁盜廳, 校卒量宜差定。 一, 牙兵乃吏奴作隊, 而新設之初, 吏奴無幾, 姑待鎭屬之漸多, 更議磨鍊。 一, 五家軍作統點考, 依三、甲例施行。 一, 各倉庫監官, 以曾經前居官鄕所者擇差, 人吏羅卒隨願募得, 量宜差定, 奴婢依長津設鎭時例, 以南闕寺奴婢各六口劃給。 一, 烽臺在昔甲寅設堡時, 起於祥覇坪東十八峯, 傳準於麒獜山, 自麒麟山傳準於舊乫坡知矣。 廢鎭時厚州所在二烽及舊乫坡知江邊二烽竝撤罷, 更於長津江邊自魚面至舊坡設置四所。 本鎭今旣復設, 則烽遂亦當依舊復設。 第念長津設邑之後, 自厚州由別害、長津而抵咸興之間, 歷三水、甲山而抵北靑之道里各爲六百餘里, 遠近雖不懸殊, 由北靑則嶺峙交錯, 往來艱險, 而咸興則山勢頗低, 行路稍易。 脫有事變於厚州, 其爲賊路決不在彼而必在於此。 今於設烽報警之道, 亦當十分商確。 蓋甲寅舊例, 由於長津之未設, 故自麒麟山傳準於舊乫坡, 由三、甲轉達于南兵營也。 到今旣有長津之直路, 則恐難一遵舊例。 此則今姑依舊長津設烽之後, 詳探彼此山川道路之形便, 以定萬全設施之策。 一, 烽軍每所三十名, 分作六番, 五日相替, 依道內各邑例, 以烽武士稱之。 監考則每所二人, 以勤幹品官差定, 以爲分番相遞, 晝夜檢擧之地, 亦依各邑例, 以烽把摠稱之。 又別定烽別將一員, 使之都次知擧行, 而待峰臺設置磨鍊。 一, 把守則昨年四月, 自兵營各鎭留防把守之規啓聞革罷, 而移屬於本鎭。 自麻田至朴鎭仇非沿江五十里, 設置六所, 每所以一將二卒磨鍊, 依留防把守例, 五月初一日設防, 九月初一日罷防。 此旣設鎭後新變通, 則依此施行。 一, 把守軍自昨年以各該里所居五軍輪回把守。 而六處中二處, 卽無人空閑之地。 故以峽裏五軍立把, 峽裏民之當農, 遠戍爲弊不些。 軍制今旣磨鍊, 而哨軍之入把, 亦有北關各邑之已例, 有閭閻四處, 則依前以該里五軍立把, 無閭閻二處, 則以哨官磨鍊。 在前各鎭入防時, 松田、麻田兩把守, 則爲慮將卒裹糧往來之弊, 自南兵營軍餉會外, 折米十三石六斗七升自備給料。 今此五邑立把四處, 則旣是閭閻把守, 不必給料。 至於哨官立把二處, 無人之地, 不可不齎糧。 以松、麻兩把守料米移給。 一, 盜直嶺扼諸處, 以附近居民, 輪回守直。 一, 撥站自官鎭門至舊乫坡知爲九十里, 而官鎭門及麻田里各置步撥一站, 每站以一將三卒磨鍊。 撥軍依各邑例, 民戶中除應頉各戶, 一竝屬之, 撥案以爲輪回立撥之地。 一, 城池則稍待財裕民殷, 以爲經紀之地, 城丁軍亦待築城時, 依三、甲例, 毋論鄕武一竝編伍。 一, 軍器當以道內有裕邑鎭軍器區劃, 而本鎭旣是廢地新設, 故初無在前所儲。 二哨軍所用各樣器械數爻磨鍊移劃。 假率軍官一百名定額, 限三年漸次充額, 而每名除番錢一兩, 以米代捧, 以爲軍器隨毁隨補之地。 一, 時起田畓, 今年已爲尺量, 正田二百二十五結二十三負五束, 續田一百十結八十六負, 摠爲三百三十六結九負五束。 正田依丙辰十二月啓下定式, 只蠲勸耕三年稅, 起墾之未滿三年限者, 準起蠲稅, 已滿限者, 自今年出賦捧稅。 續田則一依法典, 隨起收稅, 嚴禁白徵之弊。 一, 量案本鎭開拓屬耳, 今年尺量不過如干先闢之田, 諸坪尙多未起處。 則此後逐年起耕之田, 不可與他各邑之間間加耕一例施行。 自明年加耕田, 隨起隨量, 作爲加耕案, 而正續及起耕年條, 區別懸錄, 待限滿次次出稅, 待諸坪盡闢後, 通同改量。 一, 本鎭旣已專管土地, 則凡百事務, 無異邑治。 諸般公費, 及僉使之月廩, 將官之支放, 吏奴烽臺之給復, 不可不磨鍊。 給復則人吏十五結, 官奴十結, 每烽臺各五結劃給, 而烽(臺待)
                    〔臺侍〕
                  其設施擧行。 應役實結正田每結粟二石, 續田每結粟一石收捧, 而折米一百二十石則以僉使月廩條劃給, 以爲一年排用之地, 折米四十九石九斗, 則以將官支放條劃給, 其餘粟及來頭加耕田結役, 則依大同例, 以爲諸般公費需用之資。 一, 稅米太依法典會錄。 一, 軍田籍三政, 旣屬本鎭, 使之專意主管, 則獄訟等事, 一依守令例擧行。 一, 本鎭旣兼防守將, 則各鎭管轄及文報體例, 當依長津府例施行。 沿江所居三水東五鎭, 雖不得專屬管轄, 至於時急邊情, 一依主鎭例, 登時馳報, 而江邊有無事, 每朔末修報僉使, 則單牒呈萬戶權管具書目牒呈。 一, 以獨鎭防守將施行, 則巡兵營現謁時座次, 依城津僉使例施行。 一, 本鎭旣是邊門重鎭, 不可一時曠官。 若非巡兵營軍務面議事發關, 則雖未延命不得擅離來往。 一, 貧民衣資及戶籍鹽, 依三、甲例, 明年爲始分排以給, 烽軍襦衣, 待烽燧設始磨鍊。 一, 創設之地, 不得不募集流民, 以爲編伍。 而本鎭來接之民, 無論前來與新來, 原籍官身役隨卽頉給, 使之安意奠居之地。 至於各鎭堡土卒之流入居生者, 不可一用是例。 蓋各鎭堡卒元額, 本自零星, 多不過百餘名, 少或數十名。 以此零瑣之額數, 謂以流入居生, 竝爲編伍, 則各該鎭堡異於各邑, 無以充定, 其勢必至於無卒空虛而後已。 此則永屬各該鎭堡先定之役, 而勿爲混歸於編伍之中, 俾免新接疊役之弊。 一, 習俗之抵死謀避鎭卒者, 以其有土卒之稱, 而人皆賤之之故也。 校卒依本道烽軍之改稱烽武士之例, 換以防守, 以示稍異其稱號之意。】
              左議政李秉模啓曰: "臣與曾經道臣及諸堂看詳, 則節目頗該。 請依此施行。 三水穀五百石移劃, 非所難施, 而厚州以四塞之地, 不出多年, 必患穀多。 今姑置之, 更觀來頭民情, 如果不可不加劃, 則使之報本司, 稟旨許劃。" 從之。
地名: 端川 (咸鏡道, 都護府)
年: 1419.0

○刑曹啓: "博川郡居私奴金能、端川郡居私奴祐靈、彦陽縣民孔德萬等, 以故殺人當處斬。" 從之。
地名: 端川 (咸鏡道, 都護府)
年: 1426.0

○上憂旱, 召政府及六曹參判以上謂曰: "年前經冬不雪, 至于今年, 自春徂夏, 雨澤不降, 旱暵爲甚, 其終年不雨, 亦未可知也。 吾恐將有餓莩枕顚於道, 欲聞救災之策, 則所言之事, 不過革守令六期、錢幣勿用、船軍完恤, 是皆已成之法, 不可紛更。 一法立, 一弊生, 吾美此言, 而不欲立新法, 然國家大體, 有所不可已者, 則豈可以謂新法, 而不立哉? 蓋守令者, 分憂字民, 其任至重。 方今中朝雖一郡一縣, 至遣二三員, 是豈輕其任而然哉? (少)
                〔小〕
              國何可比論? 然其爲政之規則一也, 故重選守令, 親見以送, 爲其分吾身, 而撫民育物也。 然則其供奉之須, 不可不慮。 衙祿位田, 雖已擧行, 然其田所收, 果無豐歉之殊則可矣, 安有如此上田乎? 故守令每遇衙祿, 有所不足, 不得已傳請國庫, 而事發, 則以那移出納, 貶之。 又或不得已興販, 而事覺, 則以謂興利自奉, 黜之, 其爲守令者, 誠可憐憫。 萬一衙祿乏絶, 則斂於民戶而食之, 猶云可也, 軍國所儲, 固宜節用, 然豈謂當用而不用, 謂其毋妄費也, 而況忠信重祿, 所以勸士。 予欲革衙祿位田, 以國庫米豆支給, 卿等擬議以聞。 且百姓足, 君孰與不足? 若百姓不足? 則君孰與足? 欲革國屯田, 聽民耕種, 幷議以啓。" 於是吏曹判書黃喜、刑曹判書鄭津、工曹判書曺備衡、禮曹判書申商、戶曹判書安純、兵曹判書李潑、工曹參判趙賚、刑曹參判鄭招、戶曹參判崔士康、兵曹參判李蕆、禮曹參判權蹈議: "衙祿位田, 一年所支不足, 則以國庫米豆充給。 量減奴婢馬匹之數, 公須廩給, 亦依此例。" 領議政李稷、左議政柳廷顯議: "公須廩給不足, 以廩給遺在各官各驛米豆, 推移充給不足, 然後以國庫所儲支之。" 參贊許稠議: "隨其豐歉, 每年取旨, 量宜補添。" 許稠、鄭津、曺備衡、安純、李潑、申商、崔士康又議: "國屯田可罷。" 李稷、柳廷顯、黃喜、李蕆、趙賚、鄭招、權蹈議: "幷各官官屯田革罷。" 上曰: "予悉知之, 然救災條件, 各陳無隱。" 於是李稷、曺備衡、安純、李潑等陳言: "一, 京畿之民, 王化所先, 不宜重困。 他道所無炭燒木、穀草等雜物, 或移或仍, 更加詳定, 以便其生。 一, 獄囚久滯, 情涉疑似者, 或有冤抑, 令攸司定日決遣。 一, 犯罪人妻及女子累年分處者, 隨其所願, 一處安置。" 柳廷顯、黃喜等陳言: "一, 近各司提調, 旣已革除, 留司奴子, 頗多閑遊。 令刑曹各司事務, 分其緊慢, 其所任不可闕者外, 放還本家。 一, 祿俸及豐儲倉納中米, 舊爲白米, 每舂一斗, 給精二升, 自改爲中米, 給精一升, 與白米不異, 此乃官吏奉行之失。 今後禁以白米輸納, 違者依律論罪。" 李蕆陳言: "各司元屬奴婢, 給奉足, 輪次立番, 犯罪緣坐, 沒爲奴婢者, 無奉足, 長番立役, 艱苦莫甚。 依元屬奴婢例, 相遞立役。" 鄭招陳言: "犴獄之間, 怨恨所起, 情涉疑似, 拘於文法, 拷掠鞫問, 未能決遣。 乞具其情由啓聞, 取旨施行。" 許稠陳言: "京畿之民, 不無流移者, 又有不移, 而放賣田宅者, 其不勝徭役可知。 其所納之物, 無巨無細, 一一推考, 可減除者減除, 不可減除, 而可以給價交易者, 限蘇復給價交易。" 上皆從之。 又許稠陳言: "一, 內廐馬, 臣愚竊疑過多, 京畿之民, 艱於生穀草收納, 伏望量減其數。 一, 闕內下之所以奉上者極簡, 上之所以待下者過豐。 伏望令條例司, 考其國初式例復古。" 申商陳言: "今有田則有租, 有身則有役, 有戶則有貢物, 已合古者租庸調之法。 又有戶米未便, 宜蠲減。" 鄭招陳言: "一, 咸吉道
              安邊、和州、端川貢金, 一年春秋兩等二百兩, 乞減其半, 永爲定額。 一, 咸吉道各官散接毛物, 干前年毛物詳定, 倍於舊額, 力不能堪。 乞依舊額, 其加定毛物, 令其道監司, 以濟用監上納神稅布及鹽稅, 易換上納。" 命下禮曹, 擬議以聞。
地名: 端川 (咸鏡道, 都護府)
年: 1437.0

○刑曹啓: "信川囚私奴張成歐殺書員金天老, 律該斬; 端川囚金英富歐殺四寸弟, 律該絞。" 從之。
地名: 端川 (咸鏡道, 都護府)
年: 1438.0

○議于政府六曹曰: "斡朶里住居境內, 而猶有移動之心久矣。 今已蒙奏準, 童倉等仍舊安業, 其不能擅自遷徙, 一也。 四鎭領兵而居, 以示制御之威, 其不能遷徙, 二也。 酋長雖欲移徙, 管下之人, 皆不肯從, 棄管下而獨徙, 則爲匹夫而已, 其不能遷徙三也。 彼久居斡木河, 自在耕牧, 安心土着, 一朝棄已熟之田, 挈家遠徙, 依付草木之間, 亦人情之所不忍也, 其不能遷徙, 四也。 以是觀之, 固無移徙之疑矣。 然童倉求婚於滿住, 期已定矣。 旣而以滿住寇我本國辭之, 乃求婚於本國之人。 大抵斡朶里酋長不娶管下, 必求婚於同類之酋長或兀狄哈或兀良哈或忽剌溫。 今童倉不求於彼, 而求於此, 其向化誠僞, 雖未可知, 其外貌則亦可尙已。 端川以北之人, 皆是女眞遺種, 向化已久, 國家差役, 無所不爲, 與本國舊民無異, 獨斡朶里猶未順服, 爲我邊境之虞。 今(宣)
                〔宜〕
              從童倉所願, 許娶會寧良家之女。 彼雖率歸, 必往來婦家, 以告雜種野人動靜聲息, 此待夷狄之一策也。 古之帝王, 或以公侯之女或以宗室之女, 下嫁於夷狄, 此則不得已而爲之, 其事大矣。 童倉則不然, 其管下之人侍衛京中者, 許娶公處之婢, 或嫁良夫之産。 今其酋長誠心效順, 而以近境良家女妻之, 此事之小者也。 反以爲無前例, 不肯聽從, 甚未可也。 或云: "今許童倉則彼諸種, 皆援例求之, 其慙不可長也。" 予亦以前日所無之事, 不可輕易爲之。 然境內酋長子弟之求婚者, 幾人乎? 若其管下之人則誰能仰告於我, 以求婚乎? 但今告童倉曰: "汝娶本國之女, 仍置本處, 往來彼此, 則可矣。 若率歸汝家, 不肯往來, 則誠心向國之意未著, 汝何以處之?" 如此告諭何如?"
地名: 端川 (咸鏡道, 都護府)
年: 1444.0

○咸吉道都觀察使鄭甲孫馳啓: "臣觀五鎭守禦之狀, 自北靑至富居各官甲士二百九十四, 充補甲士八十八, 正軍九百四十五, 摠計一千三百二十七。 自洪原至安邊各官甲士一百三十七, 充補甲士七十一, 正軍一千二百三十三, 摠計一千四百四十一。 其當領甲士一百名則勿論事變有無, 常在戍役, 其餘則自北靑至富居各官軍士自三月至五月, 又自八月至十一月, 使之赴防。 無事變則量其聲息緊慢調發, 或分爲一, 或分爲二, 分戍各鎭, 如有不得已徵聚之事, 則傳報兵曹, 取旨施行, 其法已立, 而或有事變, 擅自徵聚, 有乖立法之意。 今觀邊將馳報賊變之狀, 野人或來謁見, 先問賊變聲息, 野人告變, 則饋遺優厚, 雖所告不實, 竟無譴責, 故爭先告變, 邊將不分虛實, 卽馳報都節制使, 亦難遙度, 馳傳移牒, 使南道軍士贏糧合番, 悉令赴防軍士等持器械備糗糧, 或三十日或二十日或十五日, 險遠道路, 倍日兼程, 其馬畜生還者無幾, 防(戊)
                〔戍〕
              之苦, 無歲無之, 徵發相繼, 還者未及其家, 旅輒徵戍, 其弊無窮。 古人云: "一夫不耕, 或受之飢; 一女不織, 或受之寒。" 道內人民, 本無奴婢, 名爲甲士正軍者, 皆身自業農, 當赴防時, 其帶去者, 幾至三四人, 其存者, 但婦女老幼而已。 由是産業日弊, 流亡相繼, 誠爲可慮。 五鎭軍卒勇悍, 器械精强, 將帥知兵, 善於應變, 則蕞爾鼠竊, (拘)
                〔狗〕
              盜不假, 南道疲卒, 戰守有餘。 自穩城至鍾城、童關, 雖五鎭要衝, 然已築行城, 防戍稍輕。 北靑以北各官當番甲士外, 其餘軍士, 依洪原以南軍士舊例, 分爲三番, 無事變時則一番赴防, 邊將分戍要害之地。 至於五鎭邑城及賊變無虞各堡, 則不必分戍, 刺探賊變虛實, 若實有其變, 出軍多少, 量聲息緊慢, 徵聚洪原以南各官, 除當番甲士外, 毋得常令赴防。 若有大擧之賊, 量其軍數, 報兵曹取旨施行。 且都節制使軍官之廝養隷卒, 稱爲隨營軍, 發利城、端川、鏡城、吉州等人充之, 其數二百餘人, 番休裹糧, 迭相來往, 其弊不少。 今觀都節制使營奴婢, 數不下三百餘名, 請以此代隨營軍之役。 且觀察使, 非但統察一方, 職帶提調兵馬, 而別例軍士徵聚時, 專不干涉, 有違統察之意。 自今若値別例徵軍之時, 都節制使移牒監司, 以爲恒(或)
                〔式〕
              。" 下兵曹議之。 兵曹以爲: "北靑以北甲士充補甲士正軍, 請依啓本, 分爲三番, 輪次赴防。 洪原以南下番甲士充補甲士正軍, 分爲六番, 自三月至五月, 自八月至十月, 每一月番休赴防, 則一番所立北靑以北、洪原以南軍士, 不下六百餘人, 雖有事變, 與五鎭精卒共力, 則可以應敵, 常時番外軍士, 毋得徵聚。 倘有大擧之賊, 飛報本曹, 啓聞施行。 至若隨營軍, 固當革除, 然營奴婢, 率皆新屬遷徙之徒, 不宜猝革, 待營奴婢富盛間, 量減隨營軍, 以爲定額, 依舊番休遞立。 且徵聚兵卒, 所係甚重, 都節制使不宜擅自徵發, 自今須令移牒監司, 然後調發。" 從之。
地名: 端川 (咸鏡道, 都護府)
年: 1467.0

○都摠使浚, 得吉州牧使崔適、節度使軍官孟得美等書馳啓曰: "李施愛初欲向南, 而還據吉州者, 車云革率會寧、鍾城軍士, 執縛施合之後, 餘衆稍稍逃散, 故自知計窮, 不敢長驅耳。" 又馳啓曰: "內需司奴莫同齎諭書, 入北道, 不廣布開諭, 軍民直傳施愛。 且受其黨洪原、吉州、端川品官書, 以還言曰: ‘車云革囚于北靑, 馬賢孫囚于利城。’ 臣觀其莫同所爲, 頗詭秘, 故令軍官金伯謙拿送。" 其書略曰: "今奉諭書, 以施愛爲謀反, 令臣捕捉。 臣等以爲, 施愛若果謀反, 捕捉無難, 然非謀逆, 但爲國討反耳。"

○承政院奉旨馳書于都摠使浚曰: "永膺大君
              琰家奴張智、吳吉甫等往吉州, 還至端川, 見李施愛來云: ‘施愛常時, 令軍中太半爲胡人形, 又於接戰時, 嘗作胡語叫號以脅。’ 卿宜悉此意, 遍諭將率。"

○丙午/上命龜城君
              浚、左議政曺錫文、左贊成金國光、都承旨權孟禧等曰: "死於李施愛之亂, 而未蒙褒賞者必多, 其速議啓。" 浚等啓曰: "會寧人兼司僕車云革, 奮不顧身, 首唱大義, 直犯敵鋒, 獲李施合, 終反見殺。 鐘城人兼司僕鄭休明、富寧人兼司僕曺紂、鏡城人司直朴成章、端川人甲士申元厚等, 從云革捕施合, 反爲賊兵所害, 可追錄。 云革敵愾三等功臣, 其餘各贈堂上官, 給奴婢四口、田四十結, 直子超二資錄用。 吉州人兼司僕楊根生、甲士楊根秀、鏡城人前萬戶崔敬止、定平人金處仁等, 議捕施愛, 事覺見殺。 富寧人孟得美、北靑判官朴自昆, 領兵把截車踰嶺, 被執而死。 富寧人甲士南宮玉, 力沮施愛, 開倉犒軍, 遂見害, 可各追陞三資, 賜奴婢二口、田二十結, 直子超一資錄用。 洪原人申營拒不從賊, 咸興人甲士李升彦、別侍衛趙如珪、北靑人徐崇禮、官奴亡哲、鏡城營奴思敏、慶興官奴春吉等, 齎諭書冒入賊中被殺, 營、如珪、升彦、崇禮, 可各追陞二資, 賜田十結, 直子陞資錄用。 亡哲、思敏、春吉之後, 皆免賤、復戶、蠲債。" 從之。

○初李施愛殺端川郡守尹敬安, 取其妾石非以爲妾, 石非樂而從之。 至是, 有司將定役于邊遠州郡。 上以石非吏曹參判權擎驅使婢, 命勿緣坐。
地名: 端川 (咸鏡道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 端川 (咸鏡道, 都護府)
年: 1495.0

○癸卯/御經筵。 大司憲李誼、大司諫成世明, 論啓鄭眉壽、宋千喜、崔世傑、嚴用善事, 不聽。 洪瀚啓: "臺諫所啓甚當。 宦官之弊, 代各有之, 不可不嚴以待之。" (季寬)
                  〔李寬〕
                
              啓: "宦官之任, 掃除而已。 其操弄國柄, 常出於人主優待耳。 朝官雖有罪, 宦官安得擅啓乎, 唐
              明皇、肅宗, 皆明主也。 厥終, 見制於高力士、李輔國。" 誼曰: "人主初以謂 ‘彼爲幺麿,’ 而終至於不可制。 用善, 自恃侍從之久, 當新政之初, 至於如此, 中外聞之, 莫不駭愕。" 王曰: "用善, 誠非, 然旣以此贖之。 不可重受罪也。" 鄭佸啓: "臺諫所啓: 宦官跋扈之漸之言, 極是。 古人云 ‘納諫諍、愛爵賞、信刑罰, 人君所當行者。 雖不止此, 而三者。 最切。" 世明曰: "佸之言, 是矣。 且人主, 於宦官宮妾, 不可不接之以嚴。 近者, 尙宮曹氏, 復其戶、良其族。 必因曹氏之啓, 而有是命也。 復戶之役, 他民代之。 是, 强者益强, 而弱者尤弱也。 國家, 近年有旱乾之災, 業去稅存。 京外百姓, 窮困極矣。 臣願諸大君復戶, 竝令除之。" 王曰: "尙宮, 非徒於予有功, 自先王朝有功故耳。 然因卿等之啓, 其族親一人, 已令還賤矣。" 佸啓: "成湯, 桑林六責曰 ‘女謁盛歟?’ 女謁, 所關大矣, 不可不愼。 頃者, 王后族親, 亦許從良。 我國, 軍功一等, 然後方許從良。 豈不重事乎? 宮人有功, 則賜物可矣。 卽位之初, 一國臣民, 莫不延頸望治。 一言、一動, 不可不愼。 古人云 ‘愼終于始。’ 始之不謹, 而能謹其終者, 鮮矣。" 瀚啓: "自古帝王, 始雖明哲, 而至於誤國者, 未有不自宦官宮妾始也。 古人云 ‘偏聽生奸; 獨任成亂。’ 宦官宮妾之言, 不可聽。" 佸曰: "臣在平安道, 聞儒生被罪, 不知其由。 儒生所言, 雖似過當, 言事之餘, 停二十一人之擧, 又謫三人于外。 古人云 ‘包容爲大。’ 臣意謂 ‘儒生之言, 包容可矣。’" 瀚曰: "其時, 臺諫、弘文館竝啓, 而不聽, 莫不缺望。" 世明曰: "儒生, 因闢佛受罪, 中外駭愕。 請速放之。" 王曰: "儒生闢佛, 則可矣, 其疏內, 兩殿遂意之言。 不知其意何在也。" 瀚曰: "臣亦不知其意。" 佸曰: "儒生, 不計事體, 隨文字, 而書之耳。" 世明曰: "上疏之言, 雖過當, 然儒生之意, 不過欲上無過擧耳。" 寬曰: "兩殿遂意之言, 臣亦未知其意。 古人云 ‘邦有道, 危言危行。’ 儒生之此言, 不過欲上動聽也。 但言之善, 則用之; 其不善者, 則棄之。 人君之量, 大矣。 頃者, 臣等以貞陵齋佛事, 啓之, 敎曰 ‘凡干佛事, 非予所知。’ 臣等聞敎, 莫不失(喜)
                〔意〕
              。 今者, 儒生以此受罪, 未知其故。" 佸曰: "平安道軍士, 在前, 分番赴防。 自辛亥年許渾生事以後, 一應軍士, 九月合番赴防, 二月而罷。 四月分番往戍, 八月而罷。 非徒軍士困疲, 其所將馬生還者, 鮮矣。 臣恐若過十年, 則平安人馬, 無遺類矣。 臣意謂 ‘冬、夏, 皆分番赴防, 使之蘇復。’ 臣到黃海道, 道內正兵等云 ‘甲士, 則六朔入番, 受祿頗優, 奉足亦多。’ 正兵, 則二朔入番, 而又依甲士之例赴防, 似爲艱苦。" 王曰: "所啓甚當。" 佸曰: "平安道軍士, 其勞疲, 倍於下三道, 其軍籍, 不可如下三道矣。 兵曹判書成俊在此, 請下問。 臣意謂 ‘兩界軍士, 須有餘力, 其餘丁, 不可盡籍軍案。’" 成俊曰: "果如佸所啓。 平安道, 則臣不知之矣, 臣知永安道之事, 艱難莫甚。 傭食之人, 如不滿意, 則轉移他家, 無有定居。 故雖雇工, 不得同戶籍。 而敬差官推刷時, 軍士, 雖有雇工, 其不付戶籍者, 盡錄軍案。 非但軍士, 旣失雇工, 將使軍戶, 亦爲有名無實之患矣。" 佸曰: "下三道之民, 力於農事, 而富實矣。 兩界, 則貧寒莫甚, 而平安道爲尤甚。" 俊曰: "兩界艱難, 雖元居百姓, 尙不能食。 李誼前以從事官, 親見之矣。" 佸曰: "兩界, 旅外正兵, 亦可無也。" 俊曰: "永安道
              吉城以北, 謂之北道; 端川以南, 謂之南道。 在辛亥, 臣爲北道節度使; 卞宗仁爲南道節度使。 在前, 軍士一年一度赴防。 宗仁, 慮彼賊, 衝突於北靑、惠山、三水、甲山之間, 使軍士, 一年四度赴防。 臣在北道, 不知其弊。 遞爲同道觀察使, 始知之。 其時, 金繼宗爲南道節度使。 臣語繼宗, 減軍士赴防番數。 繼宗亦不敢遽革前等之事, 只減一度。 一年三度赴防, 軍士, 豈能支當乎? 自北靑、惠山、三水、甲山之間, 有大嶺四、五, 甚爲險阻。 臣在本道時, 四月初五日嶺上, 草木未芽; 至嶺腰, 花始開; 至于下, 則花滿開。 如此險阻之路, 一年三度往還, 安得不至於流亡乎? 今惠山、三水、甲山之間, 皆築長城, 非復前日之虛疎。 雖一度赴防, 可矣。" 佸曰: "節度使、內地守令, 竝令赴防。 守令任重, 必須在官。 而官中之事, 一委下吏, 供饋之物轉輸之弊, 亦不貲矣。 臣意 ‘擇軍官之可者, 以爲助防將, 而勿使守令赴防, 可矣。" 世明曰: "臣在弘文館, 聞尹坦除義禁府同知, 臺諫論啓, 臣意 ‘上必從之。’ 而不允。 坦庸劣尤甚, 前爲忠淸監司, 狂妄無比。 又於巡行時, 常帶僧人。 其僧, 畜
                〔犬〕
              放鷹, 無所不至。 所居寺近處, 有女奴。 使之紡績, 多儲布穀。 故坦利其財物, 率行耳。 禁府, 非冒居之地。 請改正。" 王曰: "今無所失, 豈可無故而遞之。" 世明曰: "若敗事而後, 遞之。 則悔無及矣。" 王不答。
地名: 端川 (咸鏡道, 都護府)
年: 1500.0

○辛巳/御經筵。 掌令高荊山曰: "臣嘗爲咸鏡道都事, 見徙邊人民至爲凋殘。 國家移民於北道, 擇給可耕之地, 限三年復戶免稅, 其所以撫恤之道非不至也, 然守令等率不撫恤, 其所給田土, 有名無實, 人不得利, 何以資生? 請自今令監司, 檢擇可耕田土以給。" 王問左右, 領事成俊曰: "徙邊人等, 不得安接者, 專由監司、守令不能撫恤也, 掌令之啓是矣。 然監司摠決庶務, 何暇親擇田土, 以給徙民乎? 請申明舊章, 勅守令恤徙民。" 荊山曰: "若遣官審視, 而其所給田土, 或有虛張其數者, 則守令卽命罷黜, 庶無其弊。" 俊曰: "今者平安道軍民鮮少, 視古半減。 癸丑年崔潤德西征時, 平安道軍士至於二萬, 今則只一萬而已。 專是不能安接徙民, 日益凋殘, 以致軍士之少也。 如此, 則徙民安接之策, 亦當申明舊法而已。 若抄富實者, 使之入居, 則必有冤抑, 如有犯罪者, 皆令徙居, 則何怨之有?" 荊山曰: "臣在咸鏡道, 見驛路之弊。 自洪原至端川爲南道, 自吉城至明川爲北道, 其中有高山、居山、輸城等三大驛。 南道兵使以北靑爲本營, 若於三水、甲山有賊變, 則及期奔救。 自北靑至甲山三百三十里, 其間有濟人館、鍾浦、熊耳、虛川等驛, 自甲山至三水二百一十里, 其間有積生驛。 但此驛等非大路, 故一驛馬纔二三匹。 兵使之行, 有軍官、伴人, 許多徒衆, 其騎駄必多, 不得已抄用南道驛馬。 但及期奔馳, 馬斃者頗多, 誠非細故。 臣願濟人館、積生等驛, 依大路之例, 多立馬匹, 增置郵吏, 以祛南道居山等驛之弊。 且直路郵驛, 其弊不貲, 如野人及大小使客往來, 進上物膳輸轉, 馬匹無休息之時。 且以高山之弊言之, 本營爲咸興, 而安邊等官進上之物, 皆納于咸興, 達于京都。 其往還皆用驛馬輸轉, 不足則或以牛畜駄載, 牛畜不足, 則男負女戴, 猶不能支, 其苦不可勝言。 各驛大中小路馬匹, 本各有數, 而前此隨其馬數, 給其位田, 公須田、日守亦准數充給, 故驛路得以蘇復。 戊申年量田時, 不計大中小路, 但隨其馬匹有無而給之, 故驛路日益凋耗, 而前年兵曹啓驛路蘇復之策, 令咸鏡道直路, 如大路之例。 法雖如此, 有何益哉? 臣前與監司議啓本道驛路蘇復之策, 請卽遵行, 而其馬位田、公須田及日守, 隨其大中小路, 准數給之, 驛吏稀少處, 亦以各司奴婢充定何如?" 王曰: "令兵曹考節目後發落。" 荊山曰: "洪伯慶所犯至重, 請深治其罪。" 不聽。
地名: 端川 (咸鏡道, 都護府)
年: 1504.0

○傳曰: "張淑容奴子十人, 限十五朔, 許於端川鍊鉛鐵爲銀。"

○傳曰: "端川鉛鐵, 許令徽順公主家奴十人, 限十五朔, 月山大君家奴七人, 限十朔採鍊, 竝勿收稅。"

○持平柳希渚、正言尹源啓: "旣命立寺社, 又許度僧。 且內需司奴婢付續案者勿辨理。 金公著、金孝孫、尹湯老、元菑、宋希文濫受職。 崔壽如山以商賈, 特受軍職。 端川鉛鐵, 許人採之, 而收其稅已立法, 公私兩便, 今許張淑容奴子採而不稅, 又不使監司啓採鉛多寡, 甚未便。" 不聽。

○漢城府判尹閔孝曾將咸鏡節度使高荊山圖形南道行營及茂山、豐山、惠山、玉蓮等堡, 移置濟人、終浦兩驛間, 置站等事便否以啓曰: "臣遞監司上來時, 荊山囑臣啓之。" 又啓: "端川所産鉛, 勿許私採收稅, 每年春秋農隙, 官錬上納。" 又獻石鍾乳、烏石數封曰: "前日命求道産寶物, 只有此耳。" 又獻良馬。 孝曾少稱廉直不撓, 甚爲時論所重。 及貴多以諂媚事上, 王悅之, 特眷注, 人始知前日之矯行。 性又躁妄, 叱郞僚如奴隷。 當宰成川, 有人溲溺於客館前庭, 孝曾使館直, (路)
                〔拾〕
              取其土自食之, 其苛刻類此。
地名: 端川 (咸鏡道, 都護府)
年: 1509.0

○臺諫啓前事, 不允。 憲府又啓曰: "端川人前萬戶黃繼仝奴告府曰: ‘郡守鄭士傑, 打殺其主。’ 請遣朝士鞫之。" 命遣朴好謙。
地名: 端川 (咸鏡道, 都護府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 端川 (咸鏡道, 都護府)
年: 1516.0

○辛亥朔/御朝講。
                【是日, 上內御澣濯苧衣綘紗袍, 色亦褪損, 左右服其儉素。】
              掌令金希壽、正言表憑啓(忌晨齋)
                〔忌辰齋〕
              、長利等事, 不允。 特進官成夢井曰: "上日御經筵, 礪精圖治, 期見淸明之治, 臺諫所啓之事, 至今不允, 衆心皆以爲未便。 前朝五百年間, 崇佛太甚, 卒以亡國。 至于我國, 則不甚崇信, 成宗旣罷祝壽齋矣。 今若革此事, 則人心豈不爲快? 且卽位十年之間, 民物阜盛, 然鄕村舊里流亡甚多, 滿目陳荒者, 皆是良田, 而其稅則猶存。 夫平地陳田收稅之法, 爲惰農而立也。 今之陳荒田地, 民雖欲耕墾, 而不敢者, 恐各年陳稅, 皆徵於己故也。 守令亦不能使民耕墾, 請自明年, 令民耕墾, 而勿徵其稅, 使民樂於耕懇爲便。 且軍額多, 而民丁少, 故守令不得充其數。 如水軍番上時, 雖稚弱, 皆充其丁數, 以徵其價。 故愚民欲姑息免罪, 不計後日之事, 至賣牛馬、田宅, 以備其價而給之。 守令亦不能禁之者, 恐或有闕軍而獲罪也。 徵其番價於一族、切隣, 其弊不貲, 如此之弊, 須當急救。" 領事鄭光弼曰: "全羅道猶有旅外軍士, 忠淸道, 乃內地, 而防禦不緊。 若不能裁減軍額, 則權減水軍, 何如?" 上曰: "軍籍之弊, 及於一族、切隣, 邦本日縮, 減軍何如?" 光弼曰: "減軍籍亦難。 但兩界之民, 流移死已殆盡, 或投托爲私賤, 若有事變, 其將奈何? 國家雖有甲士、正兵, 亦皆不實。 反覆計之, 未得其宜, 但權減水軍之數, 似當。" 上曰: "良民多, 則軍額自實矣, 近者良民少, 而私賤多。 守令賦役不均, 良民先受其弊, 皆樂爲私賤矣。" 光弼曰: "臣於前日, 以六十年以前, 爲奴良所生, 勿受理事, 已建議啓之。 然恐或有背主者, 故僉議以六十年爲太久, 更限五十年以啓。 若以四十年爲限, 而過四十年後, 勿許本主推尋, 則庶或可矣。" 參贊官尹殷輔曰: "臣前以軍籍敬差官, 往咸鏡道而見之, 己巳年軍籍磨鍊時, 軍士皆無保人。 欲搜括良丁, 以充其數, 則又無良丁。 其元額太多, 若不得充數, 則恐有罪責, 故守令皆虛張其數, 以官糶分給人丁之數, 而充之, 故官糶分給時, 多錄虛名。 六鎭之人, 以人名不足, 故家畜犬名, 亦皆錄焉。 官糶納時, 亦以虛數充之, 故其見存軍額, 皆是虛張。 臣恐軍士元額過多, 故至於虛張。" 希壽曰: "近聞, 北道以皮物貿易之, 故我國鐵物盡入彼地。 古則胡人之箭, 皆以鹿角爲鏃, 今則皆用鐵鏃, 鐵物之多入彼地, 從可知矣。 此必將以鐵物貿皮物, 以塞宰相及朋友之請, 或營己私故也, 朝官所着貂鼠皮, 一切禁斷。 且近者朝官好着黃狂皮襖子, 此亦可痛禁也。" 光弼曰: "此言至當。 果以鐵物貿皮物則鐵物多入於彼地, 又以農牛貿皮物, 尤爲不當。" 上曰: "鐵物多入彼地, 其不利於我國, 大矣, 專由皮物貿易故也。 黃狂皮事, 予所未知也。" 光弼曰: "黃狂皮作襖, 古所未見, 自廢朝初年始焉。 且咸鏡之民, 本皆愚直。 國家以採銀貿穀之故, 許遣商賈, 然商賈以緜布貿民穀, 其地之民貪於綿布, 罄盡所儲之穀以易之。 以此, 商賈深入五鎭, 禁物多入於彼地矣。" 上曰: "咸鏡道採銀, 初欲補軍資。 然所貿之穀, 皆民之穀, 雖採銀, 無益矣。" 光弼曰: "臣意, 磨天嶺、磨雲嶺, 最爲高截, 貿銀商人, 使不得踰越此嶺, 只納穀於端川以南, 次次輸入於北道, 可也。 若使商人深入北道, 則京商皆奸黠之徒, 陰誘其民, 率來于京, 又多貿農牛而來, 亦甚不可。" 表憑曰: "勿令採銀, 上敎至當。 商賈之貿銀者, 誰能載穀而歸乎? 皆持有色之衣, 往貿其地之穀, 罄民穀而補軍資, 尙安有所益哉?" 上曰: "採銀事, 予意則初以爲難, 而大臣以爲當採矣。" 表憑曰: "以端川採銀之故, 鐵物多入於彼地, 銀亦多入於中原, 民且盡耗所儲之穀。 此, 三大弊也。" 光弼曰: "北道之民, 常不節用, 平居飮食, 費用甚多。 一遇凶荒, 便至飢死, 須當貿穀, 以補軍資, 或以此救荒, 可也。 但二弊, 宜可除也。"
地名: 端川 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 端川 (咸鏡道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 端川 (咸鏡道, 都護府)
年: 1595.0

○乙未/特進官李增
              
                【爲人模稜, 素無立脚。】
              啓曰: "變初臨津之戰, 劉克良以爲: ‘賊勢熾盛, 其鋒不可當。 莫如姑退, 以觀其勢。 申硈以爲: ‘不可偏師臨之。’ 賊騎來壓, 我軍敗北, 士卒殲盡, 水爲之不流。 逗留不進, 固兵法之所忌, 而輕擧妄動, 致師徒之撓敗, 則莫如全師少退之爲愈也。" 鄭經世啓曰: "梁惠王, 以土地之故, (縻)
                〔靡〕
              爛其民, 孟子, 以不仁目之。 興兵構怨, 豈帝王之意哉?" 上曰: "帝堯在上, 大禹爲將, 而苗民三旬逆命; 孔子爲政, 季路爲將, 而孟氏不肯(隨)
                〔墮〕
              城, 予甚怪焉。 無乃史傳之誤耶?" 鄭經世啓曰: "經傳所載, 不可瑕疵, 而至如孔子誅少正卯等事, 皆齊、魯大儒附會之說。 豈皆聖賢之言乎?" 上曰: "此說是矣。" 鄭經世啓曰: "兵火之後, 湖南稍完, 凡百支供, 專責於湖南。 以故湖南凋弊, 比他道尤甚。 土賊之蠭起, 職此由也。 爲方伯、爲邑宰者, 當百分撫摩, 思所以勞來安集, 而近聞華使南下之時, 列邑守宰, 修築橋梁, 不遺餘力, 道路則以八尺爲限, 有如通衢大路, 其勞民大矣, 而監司視之亦不治, 御史聞之亦不怪。 民生愈困, 怨歸朝廷。 國事如此, 極爲寒心。 雲峯
              八良峙, 實東方阨塞之處, 今乃斲破岩石, 做出一大路。 是豈國家設險之意哉? 湖南人心, 素稱强悍, 比諸嶺南, 有同楚、越。 頃日監司宿南原時, 夜半有一人, 潛來窓外, 手刃吏房, 監司亦云: ‘人心如此, 何事能成?’ 以此觀之, 湖南之事, 極爲可憂。" 鄭經世啓曰: "天下雖安, 忘戰必危。 我國與賊相持, 皆有忘戰之心。 萬一賊謀叵耐, 再肆侵犯, 則人心瓦解, 孰能禦之? 大槪, 兵不知將, 將不知兵。 當初申砬之僨軍, 皆由於(比)
                〔此〕
              。 然軍無不可用之軍。 將帥苟賢, 則軍卒不散矣。 以趙憲言之, 錦山之戰, 憲立於旗下, 戰不旋踵, 故士卒不潰, 至於張空拳冒白刃, 終日力戰。 雖趙憲無謀輕進, 未免敗衄, 而能使士卒, 力戰不退, 爲可貴也。" 上曰: "我國二百年, 不知兵革, 猝遇勁敵, 故金湯失守, 賊徒長驅, 如入無人之境, 而趙憲自募軍卒, 感動以義, 其勢有異矣。 兵家之事, 勢而已。 豈可以一槪論之哉?" 鄭經世啓曰: "近日中外之人, 多毁李鎰, 然尙州之民, 至今不忘。 變初, 嶺南之人, 顒望王師, 有如失母之赤子, 列郡之卒, 無所統屬, 及李鎰來到尙州, 發倉粟而饗士, 出誠言而曉諭, 一日之間, 得壯士三千人。 乃出陣于平野, 方爲習陣之際, 賊之先鋒, 已到前川, (濔漫)
                〔彌滿〕
              於廣野, 鎰顔色不動, 略無畏懼之形。 力戰移時, 尹暹、朴箎, 皆死焉。 鎰單騎突出, 退在忠州, 與申砬同日敗師。 然釜山一敗之後, 無一人拒之者, 而獨李鎰, 糾合軍人, 與之接戰。 終雖敗北, 其爲人也, 未易得也。" 李增啓曰: "倭奴接刃之時, 皆以鳥銃爲前鋒, 故所向無敵。 我國, 則以烏合之衆爲先, 以勇猛爲殿, 故前鋒旣潰, 擧軍望風而遁逃矣。 姜燦, 爲端川郡守時, 與賊交鋒, 乍進乍退, 佯若敗遁, 竢其鐵丸之已盡, 乃縱兵以蹂之, 强弓之下, 無不勦滅矣。" 上曰: "此乃零賊也。 若分三運, 次次放砲, 迭爲先後, 則何敢當哉?"
地名: 端川 (咸鏡道, 都護府)
年: 1596.0

○政院以司僕寺言啓曰: "今見濟州牧使啓本, 都體察使行移, 五十馬艱得以捉出云云。 近年濟州馬匹, 多數出來, 其勢然矣。 今雖更爲行移, 加數捉出, 必無可用之馬矣。 ‘前代中國, 以茶易虜馬, 今中朝亦開市貿換, 誠以(以)吾無用之物, 易彼追風之足, 可以資戰場而收武功也。 今宜如六鎭、滿浦等處, 多數貿易胡馬, 以給嶺南將士, 其價則可以端川銀子, 或以某物, 隨便措置’ 事傳敎矣。 相考則去正月間, 李德馨請以人參等物, 貿易胡馬, 蒙允, 卽爲入啓行移, 知委于兩界監司, 則平安道以爲採參之際, 必有弊端, 咸鏡道以爲胡人換馬, 必用牛隻, 而本道牛隻無出處, 兩道俱以此防啓。 今承上敎, 更與備邊司相議, 胡人以牛隻換馬, 他物則雖銀、鐵、靑布, 皆不以爲貴。 若得耕農不合牛隻數百頭入送, 則可得善馬。 濟州牛隻甚多, 而其地方患飢荒, 米斛可買牛累隻。 今以該司步兵價布二三同, 或訓鍊都監木花千餘斤, 同監所儲兩湖鹽二三百石, 下送於全羅道, 乘此穀賤價歇之時, 散給人民, 收米而運入, 以給濟州仰哺之人, 以換牛隻, 則彼此俱爲便利。 且端川銀子, 旣不可用於六鎭貿馬, 則他無措置之策。 工曹所儲端川歲納銀五六百兩除出, 別定事知譯官及本寺解馬人員, 前往義州、中江及寬奠等處, 隨便貿馬, 以備戰陣之急用便當。 滿浦則前聞奴酋禁勑管下胡人, 他物俱許賣, 而馬則一切勿許放賣云。 事勢亦不如六鎭, 似難擧行。" 傳曰: "依啓速爲擧行。 且兩界監司防啓云, 其啓本已下乎? 更欲見之, 搜入可也。 且奴酋禁馬, 勿許放賣, 其情極爲兇惡叵測矣。"

○傳于政院曰: "一, 砲、殺手, 所當揀選勇壯者, 而冗雜不擇, 殘劣者居半。 且私奴之殘劣, 別無妙才者, 因其進上, 免其主公賤, 此甚不可。 今後各別精擇, 進上者亦勿輕許事。 一。 近觀殺手所習者, 唯長槍、筤筅等技, 而習劍者無幾。 於勢急倉卒之際, 短兵相接, 莫劍若也。 今後使諸軍, 皆爲習劍, 試才時, 亦優取劍士事。 一, 所謂砲手者, 豈可獨習鳥銃一技而已? 凡所謂砲者, 皆可習。 今後令砲手皆習, 一應大砲以下諸砲, 於朔試, 或試放, 或講問試放之法, 竝計賞罰事。 一, 器械不精, 則是以卒與敵。 都監累年, 設置軍器匠役, 而不無備數塞責, 多不用意造作, 閑消日字, 徒費廩料之弊。 今後另加監督精造事。 一, 端川銀子, 連續上送, 而未聞上送鉛鐵。 聞有銀則有鉛云。 何不取納其鉛, 以爲戰用之丸乎? 右諸條, 言于訓鍊都監, 回啓。"

○訓鍊都監啓曰: "砲、殺等事傳敎矣。
                【見上。】
              砲、殺手應募入屬之人, 自今年以來, 絶無而僅有, 蓋緣近來米賤, 編伍之人, 亦有厭苦之心, 而新入者不肯應募。 且當初募入之輩, 雖賴薄料資活, 而或無蓋體之完衣, 呼寒疲病者, 各哨頗有之, 故都監曾以屯田所出木花數千斤, 分等散給, 而衣次又乏, 不得造着, 所見埋沒, 而軍容甚孱者亦多, 坐此而怨矣。 精選勇壯, 以充闕伍之事, 都監方用意商量, 而無可爲之策。 城中免役、免賤人, 無遺括出, 別作一哨, 而外方土着農作之人, 則雖有縻於束伍, 日夜徒有歸鄕力農之計, 而不勤於鍊業, 必須收聚近處住活之人, 編入隊伍, 爲永久使喚之軍。 城內外各在雜色軍簿者, 抄時存之數, 幾至四百餘名。 就其中, 精揀勇銳與免賤、免役、免鄕之類, 自兵曹抄冊者, 其數甚多。 此輩今將充定軍額, 而其中多有嘗倭力戰人。 渠雖不應募, 而如此輩類, 題名揀選, 以備鍊習, 恐無不可。 進上奴(出)免賤事, 不可輕許, 故自前必考其成才與否, 而爲之入啓矣。 此事恐有虛疎之弊, 今後各別謹愼, 勿爲輕許爲當。 殺手技藝, 五器相資, 臨陣各有所用, 而今者都監之名殺手者, 不曾備得《紀効新書》之制, 砲多殺少, 不成眞套, 重以論議嗤笑, 使人專無興心。 始事累年, 無模如此, 誠可寒心。 至於劍技, 則砲手、射手, 亦必兼習而後, 可以防禦到近之賊。 各軍一體, 皆習劍事。 前此亦爲啓下公事, 今依上敎, 各別勸奬爲當。 砲手又須兼習各樣大砲。 《紀効新書》
              《比較篇》內, 亦似以佛狼、虎蹲、神飛等砲試放, 而較其高下, 豈專習鳥銃而已哉? 火器飜譯, 分給各哨, 使之預講試放之法, 來春爲始, 以前項各樣大砲, 輪回試才爲當。 匠役之設, 日月不爲不久, 而費料塞責之弊, 果如上敎, 更令査考前後官員, 日役多少, 所造精麤, 別施賞罰, 今後更爲嚴督, 俾令精緻可矣。 鉛丸, 在今最急。 端川鉛鐵, 素有取來之意, 而一路蕩殘, 輸致無力, 如兵曹所貿鉛丸十萬箇, 運到安邊, 至今不得輸至京城, 常以此爲悶矣。 今方賊變孔棘之時, 不可不別爲區處。 稅銀吹鍊時, 鉛鐵爲先收合, 陸續上送事, 移文于本郡, 且於新監司下歸時, 此意言送何如?" 傳曰: "依啓。 安邊十萬丸, 亦速取來。"
地名: 端川 (咸鏡道, 都護府)
年: 1597.0

○北兵使吳應台馳啓曰: "前日精兵抄發南出之後, 遠近虜情, 尤爲不順, 乘虛作耗之患, 難保其必無。 春耕已迫, 農民布野之時, 江邊守護等事及南山堡、海汀各處伏兵定送之事, 尤爲悶慮。 端川以南各官諸色軍士、雜類人等, 斯速抄出, 分運添防事, 移牒于兼巡察使宋言愼處, 而道內各官內奴等, 自癸未生變之後, 除身貢添防待變, 乙未年, 啓下行移, 不爲赴防。 他無添防之軍, 不得已吉州以北九官內奴、壯勇隊、校生等, 幷依前例, 抄(懲)
                〔徵〕
              添防。 本道防備之策, 朝廷商確處置事。" 啓下備邊司。 備邊司回啓曰: "北地數少之兵, 抄出居半, 胡人等乘虛作耗之患, 難保其必無。 防守之策不可少緩, 江原道及黃海道出身二百名, 已令入送。 藩胡進告, 連續不絶, 六鎭之事, 極爲可慮。 吉州以北內奴及校生等添防事, 依狀啓行移啓。" 傳曰: "依允。"
地名: 端川 (咸鏡道, 都護府)
年: 1599.0

○備邊司啓曰: "留兵之事, 更問於軍門衙門, 則說稱: ‘前日會議時, 大槪老爺已盡說破。 雖各咨文, 經理衙門當爲之’ 云, 今已三日, 尙無來咨, 自此速爲開報可矣。 今宜報之曰: ‘小邦若非天朝, 則此賊終不得殺退, 此賊上年不得驅勦, 則小邦已糜爛矣。 目今賊奴雖掃穴而遁, 而名酋如淸正、行長輩, 俱得脫歸。 彼若聞天兵撤回, 則朝夕必渡海於此。 倘不蒙諸大人周全規畫, 則必復勤聖朝東顧之憂, 而再造之恩, 小邦不得保矣。 天兵多留, 則倭賊不敢動, 以小邦情願言之, 三萬之數, 亦似少矣。 再加一二萬, 分守釜山、加德、巨濟等要害處, 以爲保障, 實小邦之至幸也。 第小邦於殘破之後, 民不得耕種, 今已七年, 上年盡括各道公私所有米、豆, 以供大軍。 近見諸道陪臣狀啓, 則民間今年種穀, 亦多碾米爲糧, 補濟一時軍餉之急缺, 各樣開納事例及賣爵、鬻獄等項色目, 勸諭收聚, 不遺錙銖, 今已無餘力矣。 自今至于秋成, 尙有九箇月, 其前累萬兵應用糧料, 小邦百計而無出處。 至於折色餉銀, 則小邦之不用銀, 來此天朝各人所共知也。 昔年經略宋, 欲開小邦山澤之利, 以救貧乏, 委遣開壙吹鍊之人, 歷視各道郡縣, 費力甚鉅, 而無從得銀, 遂寢其役。 咸鏡道
              端川, 雖有舊來所開壙, 而一年鍊得, 不上千餘兩。 倘小邦多有地寶, 則當此國匱民貧, 無以聊生之時, 何苦秘之不發, 不使貨泉流通, 軍食豐殖耶? 天朝旣爲小邦, 費盡累百萬帑藏, 小邦爲自家善後, 而反靳其什一之利, 自取寇患, 豈有是哉? 此則參之天理、人情, 在所必無。 唯望大人, 更加體諒善處, 終始救濟。 以此意, 令承文院措辭, 移咨於經理、軍門、御史各衙門何如?" 傳曰: "依啓。"